บอร์ด B52 เคาะเพิ่มทุน 349.55 ล้านหุ้น ขาย RO พัฒนาร้านค้าปลีก หวังปีนี้เทิร์นอะราวด์
บอร์ด B52 ไฟเขียวเพิ่มทุน 349.55 ล้านหุ้น อัตรา 6.5 :1 ราคา 0.50 บ./หุ้น จัดสรรให้ผู้ถือหุ้นเดิม “RO” เพื่อพัฒนาและต่อยอดธุรกิจของบริษัท ผ่านร้านค้าปลีกในเครือข่ายกว่า 120,000 ร้านค้าทั่วประเทศ เพื่อช่วยหนุนปีนี้เทิร์นอะราวด์
บอร์ด B52 ไฟเขียวเพิ่มทุน 349.55 ล้านหุ้น อัตรา 6.5 :1 ราคา 0.50 บ./หุ้น จัดสรรให้ผู้ถือหุ้นเดิม “RO” เพื่อพัฒนาต่อยอดธุรกิจร้านค้าปลีก เพื่อช่วยหนุนปีนี้เทิร์นอะราวด์
27 พ.ค. 2564

นางสาวนราวดี วรวณิชชา ประธานเจ้าหน้าที่บริหาร บริษัท บี-52 แคปปิตอล จำกัด (มหาชน) หรือ B52 เปิดเผยว่า ที่ประชุมคณะกรรมการบริษัท เมื่อวันที่ 25 พฤษภาคม 2564 มีมติอนุมัติการออกและการจัดสรรหุ้นสามัญเพิ่มทุนใหม่ ครั้งที่ 1 จำนวนไม่เกิน 349,550,000 หุ้น คิดเป็นร้อยละ 15.38 ของทุนชำระแล้วของบริษัท มูลค่าที่ตราไว้หุ้นละ 0.50 บาท เพื่อเสนอขายให้แก่ผู้ถือหุ้นเดิม (Right Offering) ตามสัดส่วนการถือหุ้นเดิม ตามแบบมอบอำนาจทั่วไป (General Mandate) ในอัตราส่วน 6.5 หุ้นสามัญเดิม ต่อ 1 หุ้นสามัญเพิ่มทุนใหม่ ในราคาเสนอขายหุ้นละ 0.50 บาท
โดยกำหนดวันที่ผู้ถือหุ้นที่มีชื่อปรากฏในทะเบียนผู้ถือหุ้น (Record Date) เพื่อรับสิทธิในการจองซื้อหุ้นสามัญเพิ่มทุนใหม่ ในวันที่ 8 มิถุนายน 2564 และให้กำหนดวันจองซื้อ และวันชำระเงินค่าซื้อหุ้นสามัญเพิ่มทุนใหม่ระหว่างวันที่ 5-9 กรกฎาคม 2564
อีกทั้ง การเพิ่มทุนในครั้งนี้เป็นการเพิ่มทุนแบบมอบอำนาจทั่วไป ซึ่งที่ประชุมสามัญผู้ถือหุ้น ประจำปี 2564 ได้มีมติอนุมัติการเพิ่มทุนจดทะเบียนอีกจำนวน 340,804,995 บาท จากทุนจดทะเบียนเดิมจำนวน 1,262,393,735 บาท เป็นทุนจดทะเบียนใหม่จำนวน 1,603,198,730 บาท โดยการออกหุ้นสามัญเพิ่มทุนใหม่จำนวนไม่เกิน 681,609,990 หุ้น แบ่งการจัดสรรเป็นเสนอขายให้แก่ผู้ถือหุ้นเดิม จำนวนไม่เกิน 454,406,660 หุ้น (คิดเป็นร้อยละ 20 ของทุนชำระแล้วของบริษัท) และจัดสรรหุ้นสามัญเพิ่มทุนใหม่จำนวนไม่เกิน 227,203,330 หุ้น (คิดเป็นร้อยละ 10 ของทุนชำระแล้วของบริษัท) เพื่อเสนอขายให้แก่บุคคลในวงจำกัด (Private Placement)
“สำหรับวัตถุประสงค์การเพิ่มทุนในครั้งนี้ บริษัทฯจะนำเงินไปใช้เป็นเงินทุนหมุนเวียนในการพัฒนาธุรกิจผ่านร้านค้าปลีกในเครือข่ายที่มีอยู่กว่า 120,000 ร้าน ทั่วประเทศ ทั้งธุรกิจจัดจำหน่ายสินค้า ธุรกิจการเงิน ธุรกิจโฆษณาประชาสัมพันธ์ ธุรกิจดิจิตัล และธุรกิจอื่นๆ เป็นต้น ซึ่งจะช่วยให้บริษัทมีสถานะทางการเงินมั่นคงแข็งแรงยิ่งขึ้น พร้อมที่จะผลักดันการเติบโตในระยะยาว” นางสาวนราวดี กล่าว
ทั้งนี้ ภาพรวมการดำเนินธุรกิจในปี 2564 บริษัทฯวางเป้าหมายธุรกิจกลับมาเทิร์นอะราวด์ หลังปรับโครงสร้างธุรกิจใหม่ ซึ่งมีเป้าหมายและแนวทางที่ชัดเจน มุ่งเน้นการทำธุรกิจในเครือข่ายค้าปลีกทั่วประเทศกว่า 120,000 ร้านค้า ผ่านแพลตฟอร์ม “ทันใจดี” ตอบโจทย์พฤติกรรมผู้บริโภคในยุค New Normal ซึ่งจะทำให้ร้านค้าปลีกมีความเข้มแข็งและเติบโตอย่างยั่งยืนในอนาคต และเป็นการเพิ่มรายได้ให้กับ B52 อย่างต่อเนื่อง
โดยบริษัทฯ กำลังดำเนินงานธุรกิจผ่านร้านค้าปลีกในเครือข่ายเช่นการให้บริการทางการเงินกับพันธมิตรแก่ร้านค้า (B2B) และ แก่ลูกค้าของร้านค้า (B2C) ผ่านแพลตฟอร์มของบริษัทฯ เช่นสินเชื่อเอสเอ็มอี สินเชื่อรถแลกเงิน เป็นต้นรวมทั้งบริษัทฯได้เพิ่มรูปแบบการให้บริการสื่อโฆษณาประชาสัมพันธ์แบบครบวงจร ให้มีความหลากหลายมากขึ้นผ่านร้านค้าปลีกทั่วประเทศ
นอกจากนี้ บริษัทฯกำลังดำเนินงานขยายธุรกิจออนไลน์และดิจิทัลต่อผ่านทางบริษัทวันดิจิตอลเน็ตเวิร์ค จำกัด ซึ่งเป็นบริษัทในเครือของ B52 ที่มีฐานลูกค้ากว่า 2 ล้านคนในแต่ละเดือนหรือ 24 บ้านคน ซึ่งในแต่ละปีโดยคาดการณ์ว่าจะสามารถสร้างรายได้และกำไรให้บริษัทฯได้เพิ่มขึ้น รวมถึงเป็นการสร้างฐานลูกค้ากลุ่มใหม่เพิ่มเติมอีกด้วย